**Návrh habilitačnej komisie pre Vedeckú radu Fakulty manažmentu Prešovskej univerzity v Prešove vo veci habilitačného konania**

**CELKOVÉ ZHODNOTENIE UCHÁDZAČA HABILITAČNOU KOMISIOU**

podľa § 1 ods. 15 Vyhlášky MŚ SR č. 6/2005 Z.z. o postupe získavania vedecko- pedagogických titulov alebo umelecko-pedagogických titulov docent a profesor

***Mgr. Eva Litavcová, PhD.***

**1. VYHODNOTENIE PLNENIA KRITÉRIÍ UCHÁDZAČKY PODĽA MATERIÁLOV**

**DODANÝCH UCHÁDZAČKOU**

**Pedagogická činnosť uchádzačky**

Mgr. Eva Litavcová, PhD. pôsobí na Katedre kvantitatívnych metód a manažérskej informatiky Fakulty manažmentu Prešovskej univerzity v Prešove od 1.2.2009 ako odborná asistentka. Od roku 2009 sa podieľala na výuke Matematiky, Štatistiky, Aplikovanej štatistiky, Informatiky, IT v manažmente a manažment IS, Informačných technológií a e-technológii.

V rámci pedagogickej činnosti vykonáva v aktuálnom akademickom roku výučbu nasledujúcich predmetov:

* vedenie prednášok a seminárov z predmetu *Štatistika* pre prvý ročník denného bakalárskeho štúdia v rozsahu 1 a 12 hodín týždenne v letnom semestri,
* vedenie seminárov z predmetu *Aplikovaná štatistika* pre druhý ročník denného magisterského štúdia v rozsahu 12 hodín týždenne a externého štúdia v rozsahu 5 hodín konzultácií za semester v zimnom semestri.

V predchádzajúcich akademických rokoch sa podieľala aj na výučbe predmetov Matematika, Informatika, IT v manažmente a manažment informačných systémov, Informačné technológie a e-technológie.

Mgr. Eva Litavcová, PhD. bola na Katedre kvantitatívnych metód a manažérskej informatiky FM PU vedúcou 12 bakalárskych a 15 diplomových prác. Je každoročne členkou komisie pre štátne záverečné bakalárske skúšky a štátne záverečné magisterské skúšky.

**Vedecko-výskumná činnosť uchádzačky**

Vedecko-výskumná činnosť uchádzačky o habilitačné konanie je zameraná na oblasť aplikácie štatistiky pri riešení problémov z oblasti manažmentu a ekonomiky. Uchádzačka je zodpovednou riešiteľkou jedného výskumného projektu a participuje na troch výskumných projektoch ako riešiteľka. V minulosti participovala na siedmich výskumných projektoch ako spoluriešiteľ, na jednom ako zástupca zodpovedného riešiteľa a na dvoch ako zodpovedný riešiteľ, čo postačuje na plnenie daného kritéria.

Mgr. Eva Litavcová, PhD. je zodpovednou riešiteľkou projektu grantovej agentúry KEGA, ktorý je zameraný na vytvorenie e-learningových študijných modulov pre predmety, ktorých výučbu zabezpečuje Katedra kvantitatívnych metód a manažérskej informatiky [KEGA č. 037PU-4/2014 „Príprava študijných podkladov na e-learningovej báze a ich implementácia vo výučbe disciplín z oblasti kvantitatívnych metód, manažérskej informatiky a financií“, doba riešenia: 2014-2016]. V roku 2012 viedla výskumný projekt Fakulty manažmentu Prešovskej univerzity v Prešove [GAMA/11/9 „Komparatívna analýza efektívnosti výučby pri implementácii e-learningu v porovnaní s konvenčnými spôsobmi vzdelávania. Návrh metodiky tvorby študijných podkladov na e-learningovej báze v konkrétnych podmienkach Fakulty manažmentu“, doba riešenia: 2012] v rámci ktorého bolo vytvorené na Fakulte manažmentu PU e-learningové prostredie na báze LMS Moodle a v súčasnosti pri výučbe predmetu Štatistika, ako aj predmetu Aplikovaná štatistika využíva už vytvorené e-learningové moduly dostupné zo stránky pc1254.fm.unipo.sk/moodle.

*I. Zoznam všetkých riešených projektov výskumu a vývoja*

–ako zodpovedná riešiteľka:

1. výskumný projekt Fakulty manažmentu Prešovskej univerzity v Prešove: GAMA/11/9 „Komparatívna analýza efektívnosti výučby pri implementácii e-learningu v porovnaní s konvenčnými spôsobmi vzdelávania. Návrh metodiky tvorby študijných podkladov na e-learningovej báze v konkrétnych podmienkach Fakulty manažmentu“, doba riešenia: 2012.
2. výskumný projekt Fakulty manažmentu Prešovskej univerzity v Prešove: GAMA/13/6 „Analýza pozície log-lineárnych modelov a analýza pozície Bayesovských princípov v prominentných marketingových časopisoch“, doba riešenia: 2013.

Súčasný:

1. výskumný projekt grantovej agentúry Ministerstva školstva SR: KEGA č. 037PU-4/2014 „Príprava študijných podkladov na e-learningovej báze a ich implementácia vo výučbe disciplín z oblasti kvantitatívnych metód, manažérskej informatiky a financií“, doba riešenia: 2014-2016.

- ako zástupca zodpovedného riešiteľa:

1. výskumný projekt Fakulty manažmentu Prešovskej univerzity v Prešove: GAMA/11/1 „Analýza finančného riadenia s využitím matematicko-štatistických metód modelovania firemných procesov“, (zodpovedná riešiteľka: Ing. Sylvia Jenčová, PhD., Fakulta manažmentu Prešovskej univerzity v Prešove, doba riešenia: 2012).

– ako riešiteľka:

1. výskumný projekt grantovej agentúry Ministerstva školstva SR: VEGA č. 1/4638/07 „Výskum determinantov a aktivizujúcich prvkov akcelerácie regionálneho rozvoja a návrh znalostného modelu vedúceho k zvýšeniu konkurenčnosti regiónu s podporou špecifického marketingového inštrumentária“, (zodpovedný riešiteľ: prof. Ing. Dr. Róbert Štefko, PhD., Fakulta manažmentu PU, doba riešenia: 2007-2009).
2. výskumný projekt grantovej agentúry Ministerstva školstva SR: VEGA č. 1/0876/10 „Výskum marketingových cenových stratégií predajcov v Slovenskej republike a vnímania hodnoty eura a inflácie v Slovenskej republike v čase svetovej finančnej krízy v rôznych sociálnych vrstvách“, (zodpovedný riešiteľ: prof. Ing. Dr. Róbert Štefko, PhD., Fakulta manažmentu PU, doba riešenia: 2010-2011).
3. výskumný projekt grantovej agentúry Ministerstva školstva SR: VEGA č. 1/0831/10 „Sociálna inteligencia a vnímanie učiteľa v sociálnom kontexte školy“, (zodpovedný riešiteľ: PaedDr. Zuzana Birknerová, PhD., Fakulta manažmentu PU, doba riešenia: 2010-2011).
4. výskumný projekt Agentúry na podporu výskumu a vývoja: APVV SK-PL-0031-09 „Vyhľadávanie a riadenie rizikových procesov pri zatepľovaní budov“ (zodpovedný riešiteľ: doc. RNDr. Miron Pavluš, CSc., Fakulta manažmentu PU, doba riešenia: 2010-2011).
5. výskumný projekt Agentúry na podporu výskumu a vývoja: APVV SK-PL-0056-09 „Rola univerzity v regionálnom rozvoji a disseminácia poznatkov“ (zodpovedný riešiteľ: prof. Ing. Dr. Róbert Štefko, CSc., Fakulta manažmentu PU, doba riešenia: 2010-2012).
6. výskumný projekt Agentúry na podporu výskumu a vývoja: APVV SK-AT-0008-10 „Vyhľadávanie a riadenie rizikových procesov pri zatepľovaní budov“ (zodpovedný riešiteľ: doc. RNDr. Miron Pavluš, CSc., Fakulta manažmentu PU, doba riešenia: 2011-2012).
7. výskumný projekt Fakulty manažmentu Prešovskej univerzity v Prešove: GAMA/11/2 „Logické chyby v myslení zamestnancov po záťaži a ich efekt na obmedzenia v oblasti kognitívnej, afektívnej a konatívnej v pracovnom procese“, (zodpovedná riešiteľka: PhDr. Ľubica Zibrínová, PhD., Fakulta manažmentu PU, doba riešenia: 2012).

Súčasné:

1. výskumný projekt grantovej agentúry Ministerstva školstva SR: VEGA č. 1/0760/13 „Analýza a návrh zefektívnenia rozhodovacích procesov pri investičnom rozhodovaní regionálnych samospráv“, (zodpovedný riešiteľ: prof. Ing. Dr. Róbert Štefko, PhD., Fakulta manažmentu PU, doba riešenia: 2013-2014).
2. výskumný projekt Agentúry na podporu výskumu a vývoja: APVV SK-PL-0061-12 „Výskum súčasného stavu a možností marketingovej komunikácie významných náboženských kultúrnohistorických a pútnických miest v Prešovskom kraji a regióne Slaskie prostredníctvom internetových nástrojov s dôrazom na sociálne siete“, (zodpovedný riešiteľ: prof. Ing. Dr. Róbert Štefko, CSc., Fakulta manažmentu PU, doba riešenia: 2013-2014).
3. zahraničný medzinárodný výskumný grant No. 4363-6-14/16: Fakulta manažmentu PU a Spojený ústav jadrového výskumu v Dubne, Ruská federácia "Modeling of environmental management processes" (zodpovedný riešiteľ: doc. RNDr. Miron Pavluš, CSc., Fakulta manažmentu PU, doba riešenia: 17.1.2014 - 31.12.2016).

*II. Iná vedecká a odborná činnosť*

1. Členka organizačného výboru Vedeckej konferencie: *„Ekonómia a proces poznávania“* 16.11.2009, Prešov, Slovensko.

Uchádzačka je tiež recenzentkou zahraničného vedeckého časopisu *JOURNAL OF ORGANIZATION REVIEW*, Scientific journal published by Scientific Society for Organization and Management (Przeglad organizacji, mesačník, založený v roku 1926, Warszawa, www.przegladorganizacji.pl).

**Publikačná činnosť uchádzačky**

Mgr. Eva Litavcová, PhD. vydala dve vedecké monografie, ktoré majú interdisciplinárny charakter. Vedeckú monografiu „*Výskum vybraných marketingových cenových stratégií predajcov a vnímanie hodnoty eura a cien vybraných tovarov v čase svetovej hospodárskej krízy v rôznych sociálnych vrstvách v regióne“* vydanú v roku 2011 [LITAVCOVÁ, E., 2011. *Výskum vybraných marketingových cenových stratégií predajcov a vnímanie hodnoty eura a cien vybraných tovarov v čase svetovej hospodárskej krízy v rôznych sociálnych vrstvách v regióne.* Vedecká monografia. Prešov: Prešovská univerzita v Prešove, Fakulta Manažmentu. 178 s. ISBN 978-80-555-0322-6] a vedeckú monografiu, ktorú vydala Mgr. Eva Litavcová, PhD. v spoluautorstve s Ing. Sylviou Jenčovou, PhD. v roku 2013 *„Implementácia finančných a štatistických modelov v podmienkach firmy 21. storočia“* [JENČOVÁ, S. a E. LITAVCOVÁ, 2013. *Implementácia finančných a štatistických modelov v podmienkach firmy 21. storočia*. Brno: Tribun EU, 1. vyd., 128 s. ISBN 978-80-263-0537-8].

Svojou publikačnou činnosťou prispieva aj k tvorbe učebných pomôcok. V spoluautorstve s doc. RNDr. Mironom Pavlušom, CSc., RNDr. Jánom Semanom, CSc. a doc. RNDr. Csabom Törökom, CSc. publikovala Mgr. Eva Litavcová, PhD. vysokoškolské skriptá „*ŠTATISTIKA*“ vydané v roku 2010 [LITAVCOVÁ, E., M. PAVLUŠ, J. SEMAN a Cs. TŐRŐK, 2010. *Štatistika*. Vysokoškolské skriptum. Prešov: Prešovská univerzita v Prešove, Fakulta Manažmentu. 110 s. ISBN 978-80-555-0138-3] a vysokoškolské skriptá „*ŠTATISTIKA s balíkmi STATISTICA a SPSS*“ vydané v roku 2012 [LITAVCOVÁ, E., M. PAVLUŠ, J. SEMAN a Cs. TŐRŐK, 2012. *ŠTATISTIKA s balíkmi STATISTICA a SPSS.* Vysokoškolské skriptum. Prešov: Bookman, s.r.o., 145 s. ISBN 978-80-89568-18-5], ktoré predstavujú povinnú základnú študijnú literatúru pre výučbu predmetu Štatistika v prvom ročníku bakalárskeho štúdia a predmetu Aplikovaná štatistika v druhom ročníku magisterského štúdia v študijnom odbore 3.3.15 Manažment, študijného programu Manažment na Fakulte manažmentu Prešovskej univerzity v Prešove.

V spoluautorstve s doc. RNDr. Jánom Semanom, CSc. a RNDr. Mironom Pavlušom, CSc. publikovala Mgr. Eva Litavcová, PhD. vysokoškolské skriptum „*MATEMATIKA pre manažérov*“ vydané v roku 2012 [SEMAN, J., E. LITAVCOVÁ a M. PAVLUŠ, 2012. *MATEMATIKA pre manažérov*. Vysokoškolské skriptum. Prešov: Bookman, s.r.o., 150 s. ISBN 978-80-89568-34-5], ktoré predstavuje povinnú základnú študijnú literatúru pre výučbu predmetu Štatistika v prvom ročníku bakalárskeho štúdia v študijnom odbore 3.3.15 Manažment, študijného programu Manažment na Fakulte manažmentu Prešovskej univerzity v Prešove.

V spolupráci s Ing. Sylviou Jenčovou, PhD. sa Mgr. Eva Litavcová, PhD. podieľala aj na príprave ďalších učebných textov, ktoré priamo napomáhajú výučbe predmetov aj na iných katedrách Fakulty manažmentu PU v Prešove. Do tejto kategórie patrí vysokoškolská učebnica *„Náklady, výnosy a výsledok hospodárenia. (Inštrukčné listy k systému VUC)“* [JENČOVÁ, S. a E. LITAVCOVÁ, 2013. *Náklady, výnosy a výsledok hospodárenia. (Inštrukčné listy k systému VUC)*. Prešov: Bookman, s.r.o., 1. vyd., CD-ROM, 121 s. ISBN 978-80-89568-80-2].

Okrem toho publikovala (v autorstve resp. spoluautorstve) spolu 25 pôvodných vedeckých prác (minimálny limit je 20) a 33 príspevkov v zborníkoch (minimálny limit je 10) a ďalšie, odborné práce (9). Publikované práce sú orientované prevažne do oblasti využitia štatistiky v marketingu a financiách, avšak aj do oblasti využitia diferenciálnych rovníc pri popise prenosu tepla a vlhkosti v pórovitých materiáloch, čo má súvis s nákladovými položkami. Proporcionálna časť publikačnej aktivity bola venovaná vedeckým, ako aj odborným publikáciám doma i v zahraničí v autorskom/spoluautorskom podiele, ktorý v určitých oblastiach prevyšuje plnenie daného kritéria.

Výsledky vedecko-výskumnej činnosti uchádzačka prezentovala na viacerých domácich a zahraničných vedeckých konferenciách, čo potvrdzuje aj jej bohatá vedecko-odborná publikačná činnosť.

**2. ZÁVERY OPONENTSKÝCH POSUDKOV NA HABILITAČNÚ PRÁCU**

Habilitačnú prácu posudzovali oponenti schválení Vedeckou radou Fakulty manažmentu v zložení:

prof. h.c. prof. Ing. Ondrej Hronec, DrSc.

prof. Ing. Judita Táncošová, CSc.

doc. PhDr. Zoltán Rózsa, PhD.

Oponenti spracovali oponentské posudky v zmysle platnej legislatívy s nasledujúcimi závermi.

**prof. h.c. prof. Ing. Ondrej Hronec, DrSc.**

Autorka Mgr. Eva Litavcová, PhD. sa v predloženej práci podujala analyzovať nezamestnanosť a chudobu aj ako samostatné problémy, aj vo vzájomných súvislostiach v podmienkach Slovenska. Na základe uvedeného môžem konštatovať, že výber témy je vysoko aktuálny. Ide o komplexnú problematiku, v ktorej sa prelínajú ekonomické, spoločenské, etické i politické prístupy s rôznou intenzitou záujmu o jej efektívne riešenie.

Mgr. Eva Litavcová, PhD. rieši vo svojej habilitačnej práci zaujímavú problematiku kvality života vybranými makroekonomickými indikátormi. Danou prácou demonštruje vysokú úroveň schopnosti samostatnej vedeckej práce v oblasti využitia zdrojov literatúry, v analýzach, vo využití štatistického inštrumentária i sumarizácii výsledkov analýz.

Na základe posúdenia danej práce, ako aj všeobecných charakteristík habilitantky navrhujem, aby Mgr. Eve Litavcovej, PhD. bola po úspešnej obhajobe habilitačnej práce udelená vedecko-pedagogická hodnosť „docent“ v študijnom odbore 3.3.15 Manažment.

**prof. Ing. Judita Táncošová, CSc.**

O potrebe riešiť a analyzovať problematiku nezamestnanosti a chudoby vo vzťahu k dôsledkom na ekonomiku SR niet pochybností. Je to závažný makroekonomický problém a cieľ hospodárskej politiky a ovplyvňuje celý ekonomický systém, jednotlivé regióny, ale aj domácnosti ako ekonomický subjekt.

Autorka v práci teoreticky a empiricky skúma jednotlivé vzťahy vo vývoji nezamestnanosti podľa vzdelania, vzťah medzi zamestnanosťou a nezamestnanosťou a pohybom obyvateľstva (migráciou), tieto skutočnosti aplikuje na vývoj v regiónoch SR a zisťuje súvislosť medzi tromi ukazovateľmi chudoby až po regionálne porovnanie medzi počtom nezamestnaných, počtom pracujúcich v zahraničí, počtom pod hranicou chudoby a počtom vysťahovaných občanov.

Konštatujem, že jednoznačne je preukázané splnenie, resp. prekročenie viacerých minimálnych kritérií Prešovskej univerzity v Prešove na získanie titulu docentka v odbore 3.3.15 Manažment a preto ju odporúčam na habilitačné konanie.

**doc. PhDr. Zoltán Rózsa, PhD.**

Možno potvrdiť, že habilitačná práca z metodického a metodologického pohľadu nielen že zodpovedá odporúčaniam, ale ich aj vysoko prevyšuje. Za významný teoretický a súčasne aj praktický prínos práce možno považovať autorkou navrhnuté modely vývoja nezamestnanosti.

Habilitačná práca spĺňa všetky kritéria kladené na práce tohto druhu, t.j. autorka preukázala schopnosť samostatne tvorivo pracovať, analyzovať, hodnotiť a formulovať nové vedecké stanoviská, ktoré nesú známky originálnosti.

Na základe úspešného priebehu habilitačného konania odporúčam Mgr. Eve Litavcovej, PhD. priznať vedecko-pedagogický titul „docent“ v odbore 3.3.15 Manažment.

3. **ODBORNÉ POSÚDENIE HABILITAČNEJ PREDNÁŠKY A  OBHAJOBY**

**HABILITAČNEJ PRÁCE – ZÁVER HABILITAČNEJ KOMISIE**

Mgr. Eva Litavcová, PhD. obhajovala svoju habilitačnú prácu na tému „Analýza nezamestnanosti, chudoby a ich manažérskych, ekonomických a etických dôsledkov v podmienkach Slovenska.“ pred Vedeckou radou Fakulty manažmentu PU v Prešove dňa 10.6.2014. Prezentácia práce bola na veľmi dobrej úrovni s používaním správnej terminológie. V práci autorka deklarovala schopnosť logicky myslieť, aplikovať vhodné vedecké metódy a využívať štatisticko-analytický aparát.

**Obhajoba habilitačnej práce**

Menovaná stručne, logicky a zrozumiteľne prezentovala podstatné myšlienky svojej habilitačnej práce. Sústredila sa predovšetkým na prezentáciu vlastných zistení, vlastného výskumu a analýz tak na teoretickej úrovni, ako aj z hľadiska získaných poznatkov.

Hlavným cieľom práce habilitantky bolo priblíženie pohľadu, zaujímavých zistení a analýza vybraných etických problémov v ekonomike Slovenskej republiky. Cieľ dosahovala na základe analýzy nezamestnanosti, chudoby a migrácie ako etických problémov vystupujúcich na makroúrovni. Jej základnou prioritou matematicko-štatistických modelov chudoby, nezamestnanosti a migrácie bolo podchytenie kardinálnych komponentov, ich systematizáciu a vyjadrenie vzájomnej súvislosti.

Hlavný cieľ konkretizovala do piatich parciálnych cieľov. Najhodnotnejšou časťou boli výsledky dosahované ku 1. cieľu, v ktorých prezentovala Box-Jenkinsove modely vývoja nezamestnanosti v jednotlivých skupinách osôb podľa úrovne vzdelania. Myšlienku ďalej rozvinula aj v druhom cieli. V treťom až piatom cieli sa sústredila na kvantifikáciu súvislostí medzi nezamestnanosťou, resp. mierou nezamestnanosti, celkovou mierou rizika chudoby, zamestnanosťou a migračnými charakteristikami.

Uvedená prezentácia obsahovala aj konkrétne závery a prínosy z teoretického hľadiska i aplikovateľnosti v praxi. Prezentácia bola spracovaná na vysokej odbornej aj formálnej úrovni. Tejto úrovni zodpovedal aj samotný verbálny prejav autorky práce. Po ukončení prezentácie odpovedala menovaná na otázky a pripomienky oponentov. Odpovede na tieto otázky a pripomienky posúdili prítomní oponenti ako adekvátne, vyčerpávajúce a vyslovili s nimi spokojnosť.

Následne sa uskutočnila vedecká diskusia v pléne vedeckej rady. V rozprave k habilitačnej práci pri otázkach reagovala pohotovo, kultivovane, preukazujúc vysokú znalosť danej problematiky, odborné skúsenosti z predchádzajúcej ekonomickej a bankovej praxe, ako i vlastný nepopierateľný záujem o jej hlbšie poznanie. Na všetky otázky a pripomienky menovaná odpovedala pohotovo a k veci.

**Habilitačná prednáška**

Rovnako, ako v prípade obhajoby habilitačnej práce, habilitantka prezentovala habilitačnú prednášku na vysokej profesionálnej úrovni. Téma prednášky „Analýza časových radov ako základný nástroj prognózovania v ekonómii, ekonomike a manažmente“ je zaujímavá, náročná a vždy aktuálna. Má široký význam z hľadiska uplatniteľnosti vo všetkých oblastiach výskumu, v oblasti manažmentu a ekonomiky obzvlášť.  Analyzovaním a modelovaním časových radov je možné predpovedať budúci vývoj, čo v konečnom dôsledku vedie k možnosti do istej miery ich riadiť, zasahovať do ich vývoja. V oblasti ekonómie, manažmentu a financií, pokiaľ z modelov vývoja vyplýva nežiadúca tendencia, je potrebné identifikovať príčiny a urobiť istý zásah. Zásah je tak možné realizovať v dostatočnom predstihu, podstatné je včas predvídať nutnosť vykonania zásahu. Analýza a prognózovanie vývoja je v ekonómii skutočne nevyhnutné.

V oblasti manažmentu firiem, ak je známy budúci vývoj časového radu, je možné daný systém aspoň čiastočne ovplyvniť, riadiť ho. Využívať tieto znalosti je veľkou výhodou hlavne na úrovni firiem, ktoré v dnešnom silne konkurenčnom prostredí bojujú o zotrvanie na trhu.

Prednáška bola spracovaná a prezentovaná na vysokej profesionálnej úrovni z odborného uhla pohľadu, ale aj z hľadiska pedagogicko-didaktického. Prednáška mala presnú, jasnú a dobre zrozumiteľnú štruktúru, evidentnú nadväznosť jednotlivých častí, kvalitné grafické spracovanie vyjadrenia podstatných myšlienok. Po ukončení prednášky habilitantka zodpovedala všetky otázky a pripomienky členov vedeckej rady. Na položené otázky reagovala väčšinou aj s vyjadrením vlastného názoru na uvedenú problematiku.

Vystupovanie habilitantky v obidvoch častiach habilitačného konania (obhajoba práce a habilitačná prednáška) bolo na veľmi dobrej teoretickej a odbornej úrovni. Jej prejav bol zrozumiteľný. Používala primeranú didaktickú techniku. Je možné konštatovať, že výsledky jej doterajšej činnosti sú použiteľné a uplatniteľné v nielen v pedagogickej činnosti pre rozšírenie poznatkov v oblasti teoretickej, ale aj pre aplikáciu v praxi. Habilitantka má predpoklady pre ďalší odborný a vedecký rast.

Habilitačná prednáška a obhajoba habilitačnej práce Mgr. Evy Litavcovej, PhD. boli na požadovanej teoretickej a pedagogickej úrovni a preto jej menovanie za „docenta“ v odbore 3.3.15 Manažment bude prínosom pre akademickú obec a jej ďalšie pôsobenie v teoretickej a pedagogickej oblasti na vysokej škole.

**4. NÁVRH UDELIŤ UCHÁDZAČKE TITUL DOCENT V ODBORE**

Habilitačná komisia na základe posúdenia predložených dokladov a dokumentov a na základe splnenia všetkých kritérií, včítane kritérií PU v Prešove, týkajúcich sa vedeckej, pedagogickej a organizátorskej činnosti uchádzačky, posudkov oponentov a habilitačnej prednášky konštatuje, že Mgr. Eva Litavcová, PhD. spĺňa všetky podmienky stanovené všeobecne záväznými právnymi predpismi, ako aj vnútornými predpismi Prešovskej univerzity v Prešove na vymenovanie za docenta v odbore 3.3.15 Manažment. Habilitačná komisia odporúča prijať návrh na vymenovanie Mgr. Evy Litavcovej, PhD. za docenta v odbore 3.3.15 Manažment.

Odôvodnenie návrhu

Na základe doterajšej vedeckej a pedagogickej práce uchádzačky, ktorá je dokladovaná v prílohách habilitačného konania, s prihliadnutím ku kladnému hodnoteniu habilitačnej práce všetkými oponentmi, k úrovni prezentovanej habilitačnej prednášky, habilitačná komisia odporúča na základe habilitačného konania menovať Mgr. Evu Litavcovú, PhD. docentkou v odbore 3.3.15 Manažment.

V Prešove, dňa 10. júna 2014

|  |  |  |
| --- | --- | --- |
| **Predseda habilitačnej komisie:** |  | Podpis |
| prof. Ing. Dr. Róbert Štefko, PhD. |  | prítomný |
| **Členovia/ky habilitačnej komisie:** |  |  |
| prof. Ing. Alena Daňková, CSc. |  | prítomná |
| prof. dr hab. inž. Leszek Wozniak |  | prítomný |
| **Oponenti:** |  |  |
| prof. h.c. prof. Ing. Ondrej Hronec, DrSc. |  | prítomný |
| prof. Ing. Judita Táncošová, CSc. |  | prítomná |
| doc. PhDr. Zoltán Rózsa, PhD. |  | prítomný |